太湖詩 練瀆
作者：皮日休
朝代：唐

paragraphs: 吳王厭得國，所玩終不足。
一上姑蘇臺，猶自嫌局促。
艅艎六宮鬧，艨衝後軍肅。
一陣水麝風，空中蕩平淥。
鳥困避錦帆，龍跧防鐵軸。
流蘇惹煙浪，羽葆飄巖谷。
靈境太蹂踐，因茲塞林屋。
空闊嫌太湖，崎嶇開練瀆。
三尋齾石齒，數里穿山腹。
底靜似金膏，礫碎如丹粟。
波殿鄭妲醉，蟾閣西施宿。
幾轉含煙舟，一唱來雲曲。
不知闌楯上，夜有越人鏃。
君王掩面死，嬪御不敢哭。
豔魄逐波濤，荒宮養麋鹿。
國破溝亦淺，代變草空綠。
白鳥都不知，朝眠還暮浴。